《寻庐山崔征君》
唐代·丘为

日高鸡犬静，门掩向寒塘。夜竹深茅宇，秋亭冷石床。

住山年已远，服药寿偏长。虚弃浮生者，相逢益自伤。

作者简介：丘为，苏州嘉兴人。事继母孝，常有灵芝生堂下。累官太子右庶子。致仕，给俸禄之半以终身。年八十馀，母尚无恙。及居忧，观察使韩滉以致仕官给禄，所以惠养老臣，不可在丧而异，惟罢春秋羊酒。卒年九十六。与刘长卿善，其赴上都也，长卿有诗送之，亦与王维为友。诗十三首。